ઈન્વેસ્ટરપોઈન્ટના સીઈઓ જયદેવસિંહ ચુડાસ્માએ chitralekha.comને કહ્યું હતું કે શેરબજારની આ તેજી ગ્લોબલ માર્કેટના પોઝિટિવ કારણોને લઈને થઈ રહી છે, તેની સાથે નવું ફંડ ખુબ આવી રહ્યું છે. નવા ડીમેટ એકાઉન્ટ ખુલવાની સંખ્યામાં નોંધપાત્ર વધારો થયો છે. ડૉલર ઈન્ડેક્સ ઘટ્યો છે. આગામી બજેટમાં નવા આર્થિક સુધારા આવશે, તેમજ જીએસટી પછી કોર્પોરેટ અર્નિગમાં સુધારો થશે, અને અર્થતંત્ર મંદીમાં બહાર આવશે, જે આશાવાદ પાછળ એફઆઈઆઈ સહિત બુલ ઓપરેટરોની નવી ખરીદી આવી રહી છે. મારી દ્રષ્ટિએ માર્કેટમાં વધઘટે તેજી આગળ વધશે. આગામી સમય માટે સ્પેશિયાલીટી કેમિકલ, ઈન્ફ્રાસ્ટ્રકચર, રીઅલ્ટી સેકટર(દેવાનું ભારણ ન હોય તેવી) અને હાઉસીંગ ફાયનાન્સ સેકટરના શેરો બેસ્ટ બાય રહેશે. બજાર આજે સવારે તેજી સાથે ઓપન થયું હતું, સવારે ઈન્ફોસીસ, ટીસીએસ, આઈસીઆઈસીઆઈ બેંક, એસબીઆઈ, પાવરગ્રીડ અને આઈટીસીમાં જોરદાર લેવાલી આવી હતી, જેથી માર્કેટમાં રેકોર્ડબ્રેક તેજીની આગેકૂચ રહી હતી. ત્યાર પછી બેંક, આઈટી, ફાર્મા, મેટલ અને એફએમસીજી સેકટરના શેરોમાં ભારે લેવાલી આવી હતી, અને માર્કેટ ઝડપી ઉછળ્યું હતું. જો કે સામે ભારતની ફિસ્કલ ડેફિસિટ વધીને આવી છે, આંતરરાષ્ટ્રીય બજાકમાં ક્રૂડના ભાવ વધ્યા છે, તેમજ ફુગાવાનો દર વધી રહ્યો છે, અને આરબીઆઈએ ચેતવણી આપી છે કે આગામી સમયમાં ફુગાવાનો દર વધીને આવશે, તેમજ જીડીપી ગ્રોથ પણ નીચો રહ્યો છે. આમ તમામ નેગેટિવ ફેકટર વચ્ચે પણ ભારતીય શેરબજારમાં ઐતિહાસિક તેજીની આગેકૂચ રહી હતી. જેથી શેરબજારના દલાલો આશ્વર્ય વ્યકત કરતા હતા.